CELEX: 62021TN0413
Language: bg
Date: 2021-07-10 00:00:00
Title: Дело T-413/21: Иск, предявен на 10 юли 2021 г. — Feralpi/Комисия

25.10.2021   
            
            
               BG
            
            
               Официален вестник на Европейския съюз
            
            
               C 431/40
            
         
      Иск, предявен на 10 юли 2021 г. — Feralpi/Комисия
      (Дело T-413/21)
      (2021/C 431/48)
      Език на производството: италиански
      
         Страни
      
      
         Ищец: Feralpi Holding SpA (Бреша, Италия) (представители: G. Roberti и I. Perego, avvocati)
      
         Ответник: Европейска комисия
      
         Искания
      
      Ищецът иска от Общия съд:
      
                  —
               
               
                  i) да осъди Съюза, представляван от Комисията, съгласно член 266, алинея 2 ДФЕС, член 268 и член 340, алинея 2 ДФЕС да обезщети нанесените на ищеца вреди вследствие от неизплащането от страна на Комисията на лихвите за забава върху размера на глобата, дължими с оглед на изпълнението на основание член 266 ДФЕС на решението за отмяна на Съда от 21 септември 2017 г., C-85/15 P, чието изчисление е, както следва:
                  
                              а)
                           
                           
                              лихвите за забава, дължими върху сумата 10 250 000,00 EUR, представляваща временно изплатена от ищеца глоба, за периода от 4 март 2010 г. до 26 октомври 2017 г., изчислени въз основа на определената от Европейската централна банка (ЕЦБ) ставка за нейните основни операции по рефинансиране в сила от 1 март 2010 г. (а именно един процент), увеличена с три и половина процентни пункта, като се приспаднат вече получените банкови лихви в размер на 3 204 301,82 EUR или, при условията на евентуалност, изчислени по определена от Общия съд процентна ставка;
                           
                        
                              б)
                           
                           
                              лихвите за забава, дължими върху сумата по буква a) по-горе, за периода от 26 октомври 2017 г. до датата на действителното изплащане или, при условията на евентуалност, от 16 март 2021 г. до датата на действителното изплащане, изчислени въз основа на процентната ставка по буква a) по-горе, или алтернативно, съгласно определена от Общия съд друга процентна ставка;
                           
                        
            
                  —
               
               
                  ii) в съответствие с член 263, четвърта алинея да отмени решението, съдържащо се в писмото на генерална дирекция „Бюджет“ на Комисията от 30 април 2021 г. (номер Ares(2021)2904279), с което е отхвърлено искането на Feralpi Holding S.p.A. от 16 март 2021 г. за изплащане на посочените лихви;
               
            
                  —
               
               
                  iii) да осъди Комисията да заплати съдебните разноски.
               
            
         Основания и основни доводи
      
      Ищецът изтъква само едно основание в подкрепа на своя иск за обезщетение, което извежда от обстоятелството, че Комисията е задължена с оглед на своята извъндоговорна отговорност, на основание член 266, втора алинея, член 268 и член 340, втора алинея ДФЕС, да заплати на ищеца обезщетение в размер на лихвите за забава върху глобата, дължими с оглед на изпълнението на основание член 266 ДФЕС на решението за отмяна на Съда от 21 септември 2017 г., C-85/15 P, и на лихвите за забава, които се дължат върху тази сума.
      В подкрепа на своето искане за отмяна ищецът изтъква три основания.
      
                  1.
               
               
                  Първото основание се отнася до липсата на мотиви
                  
                              —
                           
                           
                              Във връзка с това се твърди, че от мотивите в съобщението на генерална дирекция „Бюджет“ не стават ясни причините, поради които тя е счела, че искането на ищеца е погасено по давност.
                           
                        
            
                  2.
               
               
                  Второто основание се отнася до нарушението на член 266 ДФЕС и член 46 от Статута на Съда.
                  
                              —
                           
                           
                              Във връзка с това се твърди, че определянето на dies a quo, от който според генерална дирекция „Бюджет“ започва да тече давностния срок, се прави въз основа на погрешно тълкуване на член 266 ДФЕС и член 46 от Статута на Съда.
                           
                        
            
                  3.
               
               
                  Третото основание се отнася до нарушението и неправилното прилагане на член 266 ДФЕС, Регламент № 966/2012 (1) и Регламент № 1268/2012 (2).
                  
                              —
                           
                           
                              Във връзка с това се твърди, че генерална дирекция „Бюджет“ се е позовала на норма, която вече не е в сила, както и че относимите разпоредби от Регламент № 966/2012 и Регламент № 1268/2012 трябва при всички случаи да се прилагат съобразно член 266 ДФЕС, без да освобождават Комисията от произтичащата от него отговорност.
                           
                        
            
         (1)  Регламент (ЕС, Евратом) № 966/2012 на Европейския парламент и на Съвета от 25 октомври 2012 относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 2012 г., стp. 1).
      
         (2)  Делегиран регламент (ЕС) № 1268/2012 на Комисията от 29 октомври 2012 година относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 2012 г., стp. 1).